钦定古今图书集成/明伦汇编/氏族典/第040卷 > 《凌迪知万姓统谱》 > 庞泮
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞泮

按《明外史庞泮传》：“泮字原化，天台人。成化二十年进
士。授工科给事中。弘治初，御史畅亨劾中官张庆，反
为诬讦，泮疏直之。中旨取善击铜鼓者，泮疏谏，屡迁
刑科都给事中。副使杨茂元被逮，泮率同列救之，茂
元得薄谴。九年四月，帝以岷王劾武冈知州刘逊，命
逮之。泮率同官吕献等言锦衣，天子亲军，非不轨及
妖言重情，不可轻遣。”疏入，忤旨，下泮等四十二人及
御史刘绅等二十人诏狱。六科署空，吏部尚书屠滽
请令中书代收部院封事。詹事杨守阯贻书责滽不
疏救。会御史张淳方奉使还，耻独不与，抗疏论之。考
功郎中储巏亦谏，滽等复率九卿救之。帝乃释泮等。
中官何鼎以直言下狱，杨鹏、戴礼夤缘入司礼监。泮
等言：“鼎狂直，宜容鹏等得罪先朝，俾参机密，害非小。”
帝怒，诘“外臣何由知内廷事？”令对状，停俸半载。威宁
伯王越谋起用，中官蒋琮、李广有罪，外戚周彧、张鹤
龄纵家奴杀人。泮皆极论，直声甚著。十一年擢福建
右参政。中官夺宋儒黄干宅为僧庵，泮改为祠以祀
干。迁河南右布政使。中旨取《洛阳牡丹》，疏请罢之。转
广西左布政使，致仕。